Samningur um endurbyggingu kútters Sigurfara undirritaður Í dag var undirritaður samningur milli menntamálaráðuneytisins , Akraneskaupstaðar , Hvalfjarðarsveitar og Byggðasafnsins í Görðum á Akranesi um endurgerð og varðveislu kútters Sigurfara . Það voru Þorgerður Katrín Gunnarsdóttir menntamálaráðherra , Gunnar Sigurðsson forseti bæjarstjórnar Akraness , Einar Örn Thorlacius sveitarstjóri Hvalfjarðarsveitar og Björn Elíson formaður stjórnar byggðasafnsins sem undirrituðu samninginn í kuldanum við skipshlið . Eins og fram hefur komið í fréttum Skessuhorns tryggir samningurinn 60 milljónir króna úr ríkissjóði til endurbyggingar kúttersins . Björn Elíson segir að nú verði hafist handa við undirbúning verksins en of snemmt sé að segja til um það á þessari stundu hversu langan tíma endurbyggingin taki né heldur hvar endurbyggingin fari fram . Nánar verður greint frá samningnum og framhaldi verksins í Skessuhorni sem kemur út á morgun .